**Téma - Stále v bezpečí**

-Milí rodičia, počas tohto týždňa (od 30.3.-3.4.2020) tu máme tému *Stále v bezpečí.* Momentálne je to veľmi aktuálna téma, nakoľko nás na každom kroku ohrozuje vírus Covid -19. Preto sa pokúste deťom vysvetliť riziká nákazy a tiež si spoločne nacvičte správne umývanie rúk. Môžete to urobiť hravou formou. Máme pre vás jeden tip. Napr. ak máte gumené rukavice a temperovú farbu, vytlačte ju na rukavice (najlepšie čierna farba) a spoločne si s deťmi „akože“ umývajte ruky. Skúste si pozrieť nejaké video na internete o správnej technike umývania rúk. O čo vlastne ide? Čiernou farbou musíte zafarbiť každý kúsok rukavice. Ak ste postupovali správne rukavice budú čierne(v tejto hre však čierna farba predstavuje mydlo).Vtedy sú ruky akoby umyté. Nezabúdajte deti poučiť o nosení rúška, správnej osobnej hygiene a tiež zostaňte doma pokiaľ sa vám dá. Môžete si vlastné rúška zhotoviť napr, z látky, dieťa aj z obrúska a gumičiek. Na pracovnom liste si dieťa môže precvičiť grafomotoriku pri kreslení vzorov na papierové rúško.

-S deťmi sa môžete porozprávať, či vie, čo je to byť v bezpečí a opak, čo je to byť v nebezpečenstve. Skúste si spoločne najprv spomenúť na nejaké rozprávky a pripomenúť, ako boli hrdinovia v nich v nebezpečenstve. Kto ich pomohol, ako sa z toho dostali. Teraz sa spýtajte, na ich vlastné skúsenosti napr. či ich niečo poštípalo, spadli, stratili sa, stretli sa s neznámou osobou, báli sa ... a iné. Porozprávajte sa o rôznych situáciách doma, vonku napr. Ak sa ideme s deťmi bicyklovať, spýtame sa ich, čo musia mať na hlave-prilbu a dobré je mať reflexné prvky, aby nás ujo šofér videl...Spolu si zopakujeme pravidlá cestnej premávky...Na prechádzke pri rybníkoch, jazierkach, priehradách môžeme deti upozorniť na nebezpečenstvo utopenia, pošmyknutia a iného poranenia...V miestnosti, či v dome nech dieťa určí, ktoré predmety a materiály sú bezpečné pre neho a ktoré nie, napr, elektrické spotrebiče, ostré pichľavé, horúce predmety, chemikálie, lieky....a zdôvodniť príčiny možných nebezpečenstiev.

-Ďalej sa v téme týždňa môžete s deťmi oboznámiť s tými najdôležitejšími, ktorí sa starajú o naše zdravie a bezpečie. Naučte sa s deťmi dôležité telefónne čísla 112, 155,158, 150 a vysvetlite im ako sa majú správať v prípade, keď bude na tieto čísla zavolať. Skúste sa spoločne zahrať hru na lekárov, záchranárov, sestričky, hasičov. Počas sledovania TV informujte deti o tom, čo ktoré záchranné zložky vykonávajú, aká je náplň ich práce. Nechajte vaše deti vyjadrovať svoje poznatky a dopĺňajte informácie.

-Spoločne s deťmi sa rozprávajte o nástrahách dnešného sveta – drogy, alkohol, cigarety. Pokúste sa deťom primerane vysvetliť, akým spôsobom sú tieto závislosti nebezpečné. Vysvetlite deťom, ako správne ošetriť ranu. Môžete sa spoločne zahrať. Nechajte deti, nech vás obväzujú, lepia vám rany, vypisujú recepty, merajú teplotu, „operujú“. Užívajte si túto starostlivosť od vašich detí. 😊

-S deťmi si môžete nakresliť, namaľovať, vyrobiť si z rôznych materiálov(krabica, fľaša z umelej hmoty a pod. ) rôzne autá záchranného systému – hasičské, policajné a záchranárske vozidlo. Tvorivosti sa medze nekladú.

-Skladať autá záchranných zložiek zo skladačiek, lega a stavebníc, zahrať sa na záchrannú akciu.

-Taktiež si môžete na internete vyhľadať krátke básne na danú tému a spoločne sa ju s deťmi naučiť. Čítajte deťom rozprávkové knižky, rozprávajte sa spoločne o prečítanom, nechajte deti nech si rozvíjajú i touto formou svoju slovnú zásobu. Nezabúdajte, že deti by mali zmysluplne vedieť rozprávať a odpovedať na vaše otázkou celou vetou a hlavne spisovne! Prečítajte si napr. Rozprávku o 7 kozliatkach, dieťa nech samé porozpráva, ako boli kozliatka v nebezpečenstve alebo inú rozprávku a nech dieťa samé vymyslí napr. iný záver príbehu.

-Deťom - predškolákom môžete napísať veľkými tlačenými písmenami názvy HASIČ, LEKÁR.... a deti môžu samostatne dané názvy prepisovať. Dbajte na správne sedenie a správny úchop ceruzky pri odpisovaní. Vaše deti to hravo zvládnu. Taktiež s deťmi trénujte jemnú motoriku a grafomotoriku – neustále strihajte, kreslite, modelujte, navliekajte korálky, deti môžu triediť rôzny drobný materiál, ktorý určite nájdete doma (cestoviny, klinčenky, kamienky a pod. ) Spoločne trénujte zaväzovanie šnúrok, zapínanie gombíkov, zipsov.

-K určenej hračke nech v miestnosti hľadá, ktorá cestička na jeho záchranu bude dlhá a ktorá krátka, nech ju meria špagátikom a určí podľa toho. Alebo nech nakreslí na papier krátke a dlhé cesty od jedného obrázka k druhému. Nech určí, čo je pravda a  čo nie: napr.*v Rozprávke o 7 kozliatkach mala mama koza 5 kozliatok?, je to pravda?, v rozprávke ich zachránila líška, je to pravda?, vlk bol v rozprávke zlý, je to pravda*? Alebo iné výroky*, keď som bol/a u lekárky, predpísala mi na recept čokoládu, je to pravda?*

-Zahrať sa možno s *bezpečnými* predmetmi, ktoré dieťa v dome nájde, rôzne hry napr. dieťa ide za dvere, predmet v miestnosti ukryjete, dieťa ho hľadá. Alebo 5-6 predmetov uložíte do radu, dieťa sa otočí, vtedy predmet z kopy schováte, či mu zmeníte poradie. Dieťa po otočení háda, ktorý predmet zmizol, či zmenil miesto.

-*Hra na rozvoj reči a tvorivosti.* Nech dieťa menuje veci, ktoré sú pichľavé, ľadové, mokré, ostré, ťažké, ľahké, tvrdé, hrubé, tenké, vysoké, nízke a iné.

-Hádanková hra: „*Hádaj, ktorý predmet mám na mysli z miestnosti“.* Dospelý, alebo dieťa ho opíše, druhý háda, napr, *je to sklené, má to uško* (pohárik).

-Môžeme sa zahrať hru-„*Čo by sa stalo, keby?“,* tiež hru: “*Na živly“ (*oheň, voda, blesk) takto: na povel oheň sa deti (dieťa) zhromaždia na trávnatej ploche (koberec), na povel voda deti vylezú na vyvýšenú plochu alebo kopec (posteľ),na povel blesk deti bežia k rodičovi a ľahnú si na zem. Medzi jednotlivými povelmi sa deti pohybujú po záhrade ( miestnosti) dohodnutým spôsobom -chôdza, beh, lezenie, skoky. Intervaly medzi jednotlivými povelmi nie sú rovnako dlhé -moment prekvapenia.

-Teraz máte dostatok času na chvíle s vašimi deťmi. Nechajte ich nech sa samostatne obliekajú, vyzliekajú, upratujú svoje izbičky, oblečenie...teraz je na toto všetko vhodný čas, nemusíte sa nikam ponáhľať a pre vaše deti to bude prínosné. Spoločne sa zahrajte, kreslite si, spievajte, čítajte si a čo najviac objímajte svoje deti. Predsa sú to vaše poklady a najbezpečnejšie im predsa je u vás v náručí 😊

Želáme Vám, aby ste tieto hry a aktivity užili v zdraví, bez žiadnej ujmy, aby ste sa s deťmi zabavili, a  deti aj niečo naučili, ako sa chrániť a byť v bezpečí. Želáme pevné zdravie a silnú imunitu. Všetky deti srdečne pozdravujeme a tešíme sa na skoré stretnutie, tiež na krásne obrázky!

Zdroj : MŠ Chtelnica